《送汪器之太史赴南京司业》
明代·顾清

汪家兄弟皆奇才，联飞齐上黄金台。驰声东观二十载，一官不调众所猜。

朝来忽报除书下，却指南雍问官舍。雁行分飞心万结，聊复对床相慰藉。

白楼兄行复情亲，聚首一堂春日温。岂徒文字破落莫，直使风俗还真淳。

官河水寒冰欲结，车轮已驾不可脱。试问功名际会难，何似别离情更切。

江东山水梦游中，故人更思罗与丰。因君寄语翻作恶，目极江云千万重。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。